Document ID: 32014R1340

REGOLAMENT TAL-KUNSILL (UE) Nru 1340/2014
tal-15 ta' Diċembru 2014
li jemenda r-Regolament (UE) Nru 1388/2013 li jiftaħ u jipprovdi għall-ġestjoni ta' kwoti tariffarji awtonomi tal-Unjoni għal ċerti prodotti agrikoli u industrijali
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 31 tiegħu,
Wara li kkunsidra l-proposta tal-Kummissjoni Ewropea,
Billi:
(1)
Sabiex ikun żgurat il-forniment biżżejjed u bla waqfien ta' ċerti prodotti li ma jiġux prodotti biżżejjed fl-Unjoni u sabiex jiġi evitat kull tfixkil fis-suq ta' ċerti prodotti agrikoli u industrijali, infetħu kwoti tariffarji awtonomi permezz tar-Regolament tal-Kunsill (UE) Nru 1388/2013 (1). Il-prodotti li jaqgħu fil-limiti tal-kwoti tariffarji jistgħu jiġu importati fl-Unjoni b'rati ta' dazju żero jew imnaqqsa. Minħabba r-raġunijiet indikati, għal disa' prodotti addizzjonali, hemm bżonn li b'effett mill-1 ta' Jannar 2015 jinfetħu kwoti tariffarji b'rati ta' dazju żero jew imnaqqsa għal volum xieraq.
(2)
F'ċerti każijiet għandhom jiġu adattati l-kwoti tariffarji awtonomi eżistenti tal-Unjoni. Għal tliet prodotti, hemm bżonn li tiġi emendata d-deskrizzjoni tal-prodott minħabba kjarifika u biex jitqiesu l-iżviluppi tal-aktar prodotti riċenti. Għal seba' prodotti oħra, iridu jiġu emendati l-kodiċijiet TARIC minħabba bidliet fil-klassifikazzjoni u fin-NM. Għal prodott ieħor, irid jiżdied il-volum tal-kwota fl-interess tal-operaturi ekonomiċi tal-Unjoni. Barra minn hekk, minħabba raġunijiet ta' ċarezza għandu jiġi speċifikat perjodu wieħed ta' kwota u għandu jinbidel numru wieħed tal-ordni.
(3)
Għal prodott wieħed, għandhom jingħalqu l-kwoti tariffarji awtonomi tal-Unjoni b'effett mill-1 ta' Jannar 2015 għax mhux fl-interess tal-Unjoni li jibqa' miftuħ minn dakinhar 'il quddiem.
(4)
Il-kwoti tariffarji għandhom jiġu riveduti regolarment bil-possibbiltà li jitħassru meta titlob xi parti kkonċernata.
(5)
Peress l-għadd ta' emendi li jridu jsiru fl-Anness għar-Regolament (UE) Nru 1388/2013, f'ġieh iċ-ċarezza jixraq li dak l-Anness jiġi sostitwit.
(6)
Għaldaqstant, ir-Regolament (UE) Nru 1388/2013 għandu jiġi emendat skont dan,
(7)
Peress li xi emendi fil-kwoti tariffarji provduti f'dan ir-Regolament għandhom jidħlu fis-seħħ mill-1 ta' Jannar 2015, dan ir-Regolament għandu japplika minn dik id-data u jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTA DAN IR-REGOLAMENT:
Artikolu 1
L-Anness għar-Regolament (UE) Nru 1388/2013 huwa sostitwit bl-Anness għal dan ir-Regolament.
Artikolu 2
Dan ir-Regolament jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-15 ta' Diċembru 2014.

Labels: 1
7
3
6
15